**Ministru kabineta noteikumu projekta „Grozījumi Ministru kabineta 2011.gada 19.oktobra noteikumos Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām”” sākotnējās ietekmes novērtējuma ziņojums (anotācija)**

|  |
| --- |
| **I.Tiesību akta projekta izstrādes nepieciešamība** |
| 1. Pamatojums | Noteikumu projekts sagatavots, pamatojoties uz Eiropas Savienības struktūrfondu un Kohēzijas fonda vadības likuma 18.panta 10.punktu. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumi Ministru kabineta 2011.gada 19.oktobra noteikumos Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām” (turpmāk – MK noteikumi Nr.817) ir nepieciešami, lai precizētu nosacījumus uz kādiem tiek piešķirti avansi projektu iesniegumu atlases trešās un ceturtās kārtas finansējumu saņēmējiem, kuri ir uzsākuši projektu īstenošanu 2014.gadā. Projektu iesniegumu atlases pirmās un otrās kārtas finansējumu saņēmēji projektu īstenošanu faktiski jau ir pabeiguši, tāpēc uz šiem projektiem precizēt avansu nosacījumus nav lietderīgi.Šobrīd spēkā esošie MK noteikumi Nr.817 nosaka, ka projekta īstenošanas laikā finansējuma saņēmējs var saņemt avansa maksājumu, kas nepārsniedz 35 % no publiskā finansējuma apmēra. Spēkā esošais avansa maksājuma apjoma ierobežojums ir stingrāks nosacījums nekā Padomes 2006.gada 11.jūlija Regulas (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. [1260/1999](http://eur-lex.europa.eu/LexUriServ/LexUriServ.do?uri=OJ:L:1999:161:0001:001:LV:HTML) (turpmāk – Regula Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML)) noteikumos paredzētais attiecībā uz avansiem, proti, Regula Nr.1083/2006, konkrēti tās 78.pants, neierobežo izmaksājamā avansa maksājuma apjomu. Ņemot vērā minēto, ar grozījumiem tiek svītrots minētais ierobežojums. Vienlaikus MK noteikumos Nr.817 tiek noteikts, ka finansējuma saņēmējs starpposma maksājumos un avansa maksājumos nevar saņemt vairāk kā 90% no projekta līgumā par projekta īstenošanu norādītā kopējā publiskā finansējuma apmēra, tādā veidā ievērojot Ministru kabineta 2010.gada 9.novembra **noteikumu** Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” **25.6.apakšpunktā** nostiprināto. Tātad noslēguma maksājumam ir jābūt vismaz 10% lielam. Lai saņemtu avansa maksājumu, finansējuma saņēmējs iesniedz sadarbības iestādē Eiropas Savienībā reģistrētas kredītiestādes garantiju par avansa atdošanu.Ņemot vērā to, ka jaunie avansu saņemšanas nosacījumi ir labvēlīgāki finansējuma saņēmējiem, Ekonomikas ministrija ir izstrādājusi šos MK noteikumu Nr.817 grozījumus un precizējusi avansu saņemšanas nosacījumus projektu iesniegumu atlases trešās un ceturtās kārtas finansējumu saņēmējiem. Šie grozījumi arī labvēlīgi ietekmēs n+2 principa izpildi 2014.gadā. **Skaidrojam, ka grozījumi uzlabos 2.1.2.4.aktivitātes „Augstas pievienotās vērtības investīcijas” projektu iesniegumu atlases trešās un ceturtās kārtas projektu īstenošanu. 2.1.2.4.aktivitātē finansējums tiek piešķirts jaunu ražošanas iekārtu iegādei. Ražošanas iekārtas praktiski vienmēr tiek izgatavotas atbilstoši konkrēta komersanta specifikācijām. Tāpēc iekārtu ražotāji vienmēr prasa priekšapmaksu, lai novērstu risku, ka pasūtītājs atsakās pirkt gatavo iekārtu.****Tipiskā līgumā par iekārtu izgatavošanu 35-40% ir jāsamaksā līguma slēgšanas brīdī. Kamēr šis maksājums nav veikts, ražotājs nesāk iekārtas izgatavošanu. Nākošie 45-50% tiek samaksāti brīdī, kad iekārta ir gatava. Kamēr šis maksājums nav veikts, iekārta netiek nosūtīta uz Latviju. Pēdējie 10-20% tiek maksāti tad, kad iekārta ir atvesta, uzstādīta un palaista. Attiecīgi 80-90% no visas iekārtas cenas tiek samaksāti pirms iekārta ir saņemta un palaista. Tātad finansējuma saņēmēja naudas plūsmā veidojas pārrāvums, jo par iekārtu viņš samaksā daudz agrāk nekā ar to var sākt ražošanu un pelnīt naudu.****Tāpēc finansējuma saņēmēji aktīvi interesējās par iespējām saņemt lielākus avansus, jo tie viņiem uzlabo naudas plūsmu. It īpaši tas attiecās uz 4.kārtas projektiem, jo projektu īstenošanas termiņš ir ļoti īss. Lielāki un pieejamāki avansi ļauj ātrāk veikt maksājumus iekārtu ražotājiem, ātrāk saņemt iekārtas Latvijā un ātrāk ar viņām uzsākt ražošanu.** **Ņemot vērā konsultācijas ar sociālajiem partneriem (Latvijas Tirdzniecības un rūpniecības kameru, kura pārstāv visas lielākās nozaru asociācijas), var prognozēt, ka ar šiem MK noteikumu Nr.817 grozījumiem (maksimālais avansa apjoms līdz 90%) pieprasījums pēc avansiem pieaugs par 5-8 milj.*euro* pesimistiskajā scenārija un pat par 16 milj.*euro* optimistiskajā scenārijā. Detalizētākas aplēses tika veiktas līdz š.g. 1.novembrim, jo komersanti nevar sniegt precīzas prognozes, nezinot galīgos nosacījumus ar kādiem tiks piešķirti avansi.** **Salīdzinājumam, ar jau esošajiem nosacījumiem (maksimālais avansa apjoms līdz 35%) 2.1.2.4.aktivitātes „Augstas pievienotās vērtības investīcijas” 3.un 4.kārtā avansus plānots izmaksāt 16 174 560,94 *euro* apmērā.** Papildus tam tiek veikti grozījumi, lai arī lielie komersanti varētu saņemt atbalstu kredītiestādes garantijas izmaksu segšanai, tādējādi piemērojot vienādus nosacījumus visu izmēru komersantiem. Tā kā avansu apjoms būtiski palielinās, arī izmaksas par kredītiestādes garantiju proporcionāli pieaug un nesedzot lielajiem komersantiem garantijas izmaksas tie tiek nostādīti nevienlīdzīgā situācijā ar sīkajiem (mikro), mazajiem un vidējiem komersantiem. **Papildus tam arī pēdējo mēnešu notikumi austrumu kaimiņvalstīs ir būtiski paaugstinājuši riskus ar kuriem jārēķinās visiem komersantiem, līdz ar to lielajiem komersantiem ir nepieciešams tāds pats atbalsts kā mazajiem un vidējiem komersantiem šobrīd jau ir pieejams. Skaidrojam, ka 2014.gada 18.februāra Ministru kabineta noteikumos Nr.106 „Grozījumi Ministru kabineta 2011.gada 19.oktobra noteikumos Nr.817 "Noteikumi par darbības programmas "Uzņēmējdarbība un inovācijas" papildinājuma 2.1.2.4.aktivitātes "Augstas pievienotās vērtības investīcijas" projektu iesniegumu atlases otro un turpmākajām kārtām"” (turpmāk – MK noteikumi Nr.106) šādi grozījumi netika paredzēti, jo maksimālā avansa summa bija tikai 35%. Attiecīgi arī izmaksas bankas garantijas saņemšanai bija relatīvi mazākas un lielajiem komersantiem nebija lietderīgi piešķirt atbalstu garantijas izmaksu segšanai. Savukārt mazajiem un vidējiem komersantiem salīdzinājumā ar lielajiem komersantiem ir grūtāk saņemt bankas finansējumu, tāpēc viņiem jau MK noteikumos Nr.106 bija paredzēts atbalsts bankas garantijas saņemšanai.**Jāņem vērā, ka trešās un ceturtās kārtas finansējumu saņēmēji projektu īstenošanu jau ir uzsākuši, tāpēc MK noteikumu Nr.817 grozījumos jāatrunā, ka iekļaujot projektā kredītiestādes garantijas izmaksas, tās tiek piešķirtas papildus jau apstiprinātajām iekārtu iegādes izmaksām. Šī atruna ir būtiska tiem finansējuma saņēmējiem, kuri jau ir saņēmuši maksimālo publiskā finansējuma apjomu iekārtu iegādei. **Tātad neveicot šo grozījumu, finansējuma saņēmēji, kuri jau ir saņēmuši maksimālo atbalstu iekārtu iegādei, nevarēs projektā iekļaut kredītiestādes garantijas izmaksas. Līdz ar to viņiem netiks radīta iespēja pilnībā izmantot visas šajos MK noteikumu Nr.817 grozījumos sniegtās labvēlīgās iespējas. Attiecīgi, ja visiem komersantiem netiek dota iespēja iekļaut projektā kredītiestādes garantijas izmaksas, nesamazinot atbalstu iekārtu iegādei, pieprasījums pēc avansiem būs mazāks nekā prognozēts.****Papildus tam informējam, ka kredītiestādes garantijas izmaksas un nosacījumi ir atkarīgi no komersanta piedāvātā nodrošinājuma. Ja komersants var sniegt kvalitatīvu nodrošinājumu, tad kredītiestādes garantijas izmaksas ir zemākas, ja nodrošinājums ir nelikvīds, tad kredītiestādes garantijas izmaksas ir augstākas, bet šobrīdējā tirgus situācijā nepārsniedz 3% no garantijas summas. Vidējās kredītiestādes garantijas izmaksas tiek plānotas 1-2% apmērā no garantijas summas. Tātad, ja avansos tiek izmaksāti papildus 5-16 milj.*euro*, tad visu kredītiestāžu garantiju kopējās izmaksas var prognozēt 50 000 – 320 000 *euro* robežās.****Attiecībā uz to vai finansējuma saņēmējs varēs izmantot saņemto avansa maksājumu, respektīvi, vai kredītiestādes garantijas saņemšanas nosacījumi neliedz izmantot saņemto avansu, skaidrojam sekojošo. Visas bankas piešķir garantijas neliedzot izmantot saņemto avansu, ja komersantam ir labi bilances rādītāji, stabila naudas plūsma un kvalitatīvs nodrošinājums. Bankas lēmumu par garantijas piešķiršanu pieņem, izvērtējot katru gadījumu individuāli. Tomēr īpaši vēlamies, ka 2.1.2.4.aktivitātē „Augstas pievienotās vērtības investīcijas” finansējuma tiek piešķirts tikai tādiem komersantiem, kuru pašu kapitāls ir lielāks par 25% no projekta attiecināmajām izmaksām. Tātad faktiski visi 2.1.2.4.aktivitātes finansējuma saņēmēji ir komersanti ar salīdzinoši labiem finanšu rādītājiem, attiecīgi banku nosacījumi garantijas saņemšanai ir salīdzinoši labvēlīgi.** Ņemot vērā augstāk minēto, ar grozījumiem tiek noteikts, ka projektu iesniegumu atlases trešās un ceturtās kārtas projektu iesniedzēji drīkst precizēt projekta iesniegumu, lai iekļautu kredītiestādes garantijas izmaksas, ar to saprotot, ka projektu iesniegumus drīkst precizēt, ievērojot noteikumos ietvertos ierobežojumus, gan tie projektu iesniedzēji, kuri jau ir noslēguši līgumu ar sadarbības iestādi par projekta īstenošanu, gan tie, kuru projektu iesniegumi ir apstiprināti, bet līgumi vēl nav noslēgti. Vienlaikus, lai arī šāda pieeja aktivitātes ietvaros ir nodrošināta arī līdz šim, lai vairotu juridisko noteiktību un ņemot vērā Eiropas Komisijas sniegto skaidrojumu, tiek precizēts (*expressis verbis*), ka projekta iesniedzēja saistīto personu grupas statuss tiek fiksēts atbilstoši situācijai, kāda ir lēmuma par atbalsta piešķiršanu pieņemšanas dienā. Šis ir vispārējs no valsts atbalsta tiesību normām izrietošs princips, kurš tiek piemērots visās valsts atbalsta programmās, nosakot sīko (mikro), mazo un vidējo komersantu statusu, no kā, savukārt, ir atkarīga finansējuma intensitāte, grūtībās nonākuša komersanta statuss, u.c. Tāpēc, lai nodrošinātu vienotu pieeju, tiek precizēts, ka arī piešķirtā publiskā finansējuma apjoms, kurš ir atkarīgs no projekta iesniedzēja saistīto personu grupas statusa, tiek fiksēts atbilstoši situācijai, kāda ir lēmuma par atbalsta piešķiršanu pieņemšanas dienā.Noteikumu projekts paredz veikt grozījumu MK noteikumos Nr.817, izdarot šādas izmaiņas:1. kredītiestādes garantijas izmaksas tiek segtas arī lielajiem komersantiem;
2. ja projektā tiek veikti grozījumi un papildus tiek iekļautas kredītiestādes garantijas izmaksas, tās tiek iekļautas papildus jau apstiprinātajām iekārtu iegādes izmaksām;
3. tiek precizēts, ka publiskais finansējums tiek fiksēts atbilstoši projekta iesniedzēja saistīto personu grupas statusam, kāds ir lēmuma par atbalsta piešķiršanu pieņemšanas dienā;
4. tiek noņemts 35% ierobežojums avansam un avansu var pieprasīt visā projekta īstenošanas laikā, pie nosacījuma, ka avansu un starpposma maksājumu kopsumma nepārsniedz 90% no projekta.
 |
| 3. Projekta izstrādē iesaistītās institūcijas | Ekonomikas ministrija |
|  4. Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ir veiktas konsultācijas ar komersantus pārstāvošajām asociācijām (Latvijas Tirdzniecības un rūpniecības kamera apvieno visas lielākās nozaru asociācijas). |
| 2. | Sabiedrības līdzdalība projekta izstrādē | Ir veiktas konsultācijas ar komersantus pārstāvošajām asociācijām (Latvijas Tirdzniecības un rūpniecības kamera apvieno visas lielākās nozaru asociācijas). |
| 3. | Sabiedrības līdzdalības rezultāti | Ir veiktas konsultācijas ar komersantus pārstāvošajām asociācijām (Latvijas Tirdzniecības un rūpniecības kamera apvieno visas lielākās nozaru asociācijas). |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildē ir iesaistīta Latvijas Investīciju un attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildi nodrošinās Latvijas Investīciju un attīstības aģentūra darbības ietvaros. |
| 3. | Cita informācija | Nav |

**Anotācijas III., IV., V. sadaļa - projekts šīs jomas neskar.**

Ekonomikas ministra pienākumu izpildītājs,

iekšlietu ministrs R.Kozlovskis

Vīza: Valsts sekretārs M.Lazdovskis

16.10.2014 20:06

Gatis Silovs

67013209, Gatis.Silovs@em.gov.lv